b'\n_START_ARTICLE_\nBaltojo erelio ordinas\n_START_PARAGRAPH_\nBaltojo erelio ordinas (lenk. Order Or\xc5\x82a Bia\xc5\x82ego) \xe2\x80\x93 seniausias ir garbingiausias Abiej\xc5\xb3 Taut\xc5\xb3 Respublikos ir Lenkijos respublikos valstybinis apdovanojimas, suteikiamas u\xc5\xbe ypatingus nuopelnus taikos ir karo metu civiliams ir kari\xc5\xa1kiams, nepriklausomai nuo j\xc5\xb3 tautyb\xc4\x97s ar kilm\xc4\x97s. \xc4\xae klases nedalijamas._NEWLINE_Ne\xc5\xa1iojamas ant per kair\xc4\xafj\xc4\xaf pet\xc4\xaf permestos \xc5\xbeydros juostos prie de\xc5\xa1iniojo \xc5\xa1ono. Ordino \xc5\xbevaig\xc5\xbed\xc4\x97 segama kair\xc4\x97je kr\xc5\xabtin\xc4\x97s pus\xc4\x97je. Kasdien gali b\xc5\xabti ne\xc5\xa1iojama ordino juostel\xc4\x97.\n_START_SECTION_\nIstorija\n_START_PARAGRAPH_\nOrdin\xc4\x85 1705 m. lapkri\xc4\x8dio 1 d. \xc4\xafsteig\xc4\x97 Lenkijos ir Lietuvos Did\xc5\xbeiosios Kunigaik\xc5\xa1tyst\xc4\x97s valdovas Augustas II Tikocine (miestas dabartin\xc4\x97je Lenkijoje, Balstog\xc4\x97s apskrityje)._NEWLINE_Pirmieji juo buvo apdovanoti didikai, par\xc4\x97m\xc4\x99 Frydricho Augusto kandidat\xc5\xabr\xc4\x85 karaliaus rinkimuose: Karolis Stanislovas Radvila, Jeronimas Liubomirskis, Mykolas Kazimieras Oginskis, Stanislovas Kostka Potockis, Stanislovas Malachovskis ir atamanas Ivanas Mazepa. Augustas III ir jo ministras Henrikas Briulis ordino vert\xc4\x99 sumenkino, prad\xc4\x97j\xc4\x99 j\xc4\xaf dalyti net u\xc5\xbe labai abejotinus nuopelnus. Vienu i\xc5\xa1 paskutini\xc5\xb3j\xc5\xb3 Baltojo erelio ordin\xc5\xb3 apdovanota Rusijos imperator\xc4\x97 Jekaterina II, kuri po Tre\xc4\x8diojo Abiej\xc5\xb3 Taut\xc5\xb3 Respublikos padalijimo j\xc4\xaf ir panaikino._NEWLINE_I\xc5\xa1 naujo ordinas \xc4\xafsteigtas 1807 m., kai susik\xc5\xabr\xc4\x97 Var\xc5\xa1uvos kunigaik\xc5\xa1tyst\xc4\x97 ir atsik\xc5\xabr\xc4\x97 Lenkijos karalyst\xc4\x97. Ta\xc4\x8diau po 1831 m. sukilimo pralaim\xc4\x97jimo ordinas tapo ir jos ordin\xc5\xb3 hierarchijoje u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85. Carai juo apdovanojo 1017 asmen\xc5\xb3._NEWLINE_1921 m. vasario 4 d. Lenkijos Respublikos Seimas Baltojo erelio ordin\xc4\x85 paskelb\xc4\x97 auk\xc5\xa1\xc4\x8diausiu \xc5\xa1alies valstybiniu apdovanojimu. Iki 1939 m. juo buvo apdovanoti 24 Lenkijos pilie\xc4\x8diai, 187 u\xc5\xbesienie\xc4\x8diai, i\xc5\xa1 j\xc5\xb3 33 monarchai ir prezidentai, 10 ministr\xc5\xb3 pirminink\xc5\xb3, 12 valdan\xc4\x8di\xc5\xb3j\xc5\xb3 dinastij\xc5\xb3 atstov\xc5\xb3 ir 15 ministr\xc5\xb3._NEWLINE_Po Antrojo pasaulinio karo ordinas teikiamas nebuvo, nors nebuvo ir panaikintas. 1944 m. gruod\xc5\xbeio 22 d. Lenkijos liaudies i\xc5\xa1sivadavimo komiteto dekrete d\xc4\x97l valstybini\xc5\xb3 apdovanojim\xc5\xb3 jis \xc4\xafra\xc5\xa1ytas tarp kit\xc5\xb3 ordin\xc5\xb3 ir medali\xc5\xb3. 1949 m. auk\xc5\xa1\xc4\x8diausiu valstyb\xc4\x97s apdovanojimu paskelbtas Liaudies Lenkijos statytoj\xc5\xb3 ordinas. 1960 m. vasario 17 d. ordin\xc5\xb3 \xc4\xafstatyme Baltojo erelio ordino jau nebebuvo. Emigracijoje \xc5\xa1iuo ordinu apdovanoti tik Hermanas Lybermanas, Vladislovas Sikorskis, Tadeu\xc5\xa1as Toma\xc5\xa1evskis ir Eustachijus Sapiega._NEWLINE_Nuo 1992 m. gruod\xc5\xbeio 23 d. Baltojo erelio ordinas v\xc4\x97l tapo auk\xc5\xa1\xc4\x8diausiu valstyb\xc4\x97s apdovanojimu, kur\xc4\xaf teikia prezidentas. \xc5\xa0iuo ordinu taip pat apdovanojamas ir i\xc5\xa1rinktasis prezidentas. Pirmaisiais \xc5\xa1io ordino kavalieriais tapo Lechas Valensa (kaip prezidentas), popie\xc5\xbeius Jonas Paulius II (\xc4\xafteiktas tik 1995 m. gegu\xc5\xbe\xc4\x97s 22 d. piligrimin\xc4\x97s kelion\xc4\x97s \xc4\xaf Lenkij\xc4\x85 metu) ir \xc5\xa0vedijos karalius Karolis XVI Gustavas.'